Vuoden 1962 kisoja joukkue boikotoi, koska turnaus järjestettiin Yhdys­valloissa. Välivuoden jälkeen valmentaja­kaksikko Anatoli Tarasov ja Arkadi Tšernyšov johdatti joukkueen ennätyksellisesti yhdeksään peräkkäiseen maailman­mestaruuteen 1963-1971. Heidän valmentaja­kautenaan Neuvosto­liitto voitti myös kolme olympia­kultaa. Siitä huolimatta he saivat potkut 1972 talvi­olympialaisten jälkeen. Heidän seuraajakseen valittiin Vsevolod Bobrov, joka valmensi Neuvosto­liittoa 1972 MM-kisoissa, ja siellä joukkue jäi hopealle isäntämaa Tšekkoslovakian viedessä kultaa. Bobrov valmensi joukkuetta myös syksyn Summit Seriesissä, jossa Neuvosto­liitto hävisi niukasti Kanadalle. Neuvosto­liitto palasi seuraavana keväänä kulta­mitali­kantaan voittaen heti kolme maailman­mestaruutta peräkkäin. Vuosien 1975 ja 1976 MM-kisoissa joukkuetta valmensi Boris Kulagin, hänen saavutuksiaan olivat MM-kisoista kultaa ja hopeaa. Innsbruckin talvi­olympialaisissa 1976 hän valmensi Neuvosto­liiton olympia­kultaan, mutta saman vuoden Kanada-cupissa joukkue sijoittui kolmanneksi.